ming030890/wiki-yue-high-quality huggingface dataset:
花力會

花力會（粵拼：faa1 lik6 wui2*6；英文：FAIRY SPORTS CLUB）係中國廣東廣州嘅一間體育中心兼會所，2004年開業，位置喺荔灣區芳村，東靠花地大道北；南靠大策村；西靠瓦土地直街；北靠芳村大道中。佢既係中美合資嘅體育中心會所，又係中國大陸最有規模同綜合性最犀利，甚至經營項目最先進嘅體育會所之一。

概況
間嘢佔地面積1公頃多啲，入面分別有羽毛球場、游水場、健身場、美食場、理療會所同埋美容會所等6大場地組成。

健身部
健身部喺會所中間 嘅舞蹈館入面。佔地面積1600m²，樣似英式庭院風格；樓頂有好先進嘅室內隔熱系統。室內樣似複式哥特式風格，有2層樓。其中1樓係健身器械廣場，2樓係三間舞蹈培訓廳。但北邊係玻璃幕墻，可以睇到個大泳池。入面專門有好似體舞、瑜珈、武術、散打、拉丁舞、芭蕾舞、Para Para等舞蹈培訓。

美容部、理療部
美容部同理療部都喺會所東邊嘅游泳館入面，分別喺大門上邊嘅2樓同3樓、4樓，都喺2010年開業，入面專門幫男女兩性搞護膚、美容同理療。

游水部
游水部喺會所東邊嘅東門隔籬。入面有三個游水池，水池啲水質都係歐美地區最先進嘅過濾淨化系統，其中更衣室有兩層樓（男1樓，女2樓）。喺泳池北邊隔籬有間超大型多功能塑身健體水療池同埋健身館響度。兩個水池可以做國際化嘅游水比賽用都得。
室內池：面積25m×12m，水深1.45～1.55m
室外池：面積50m×25m，水深1.35～1.55m
兒童池：面積12m×12m÷2，水深0.7m

羽毛球部
羽毛球部喺會所西邊嘅西門隔籬。佔地面積2000幾m²，高度10m，鋼架弧頂結構，外形設計有特殊嘅子母館模式噉，入面有18個標準嘅羽毛球場。頂部用大型落地幕做牆幕，頂部同入面嘅鋼構用嘅係CSR隔音同隔熱處理。

美食部
美食部喺會所嘅游泳館入面，泳場大池北邊隔籬。佢一般幫運動客（包括泳客）搞美食、餐點同茶點啲嘢。除節假日、週末及寒暑假、晚黑前半夜外，其它時間都拍嗮烏蠅。

親子部
親子部喺會所嘅游泳館入面，2011年開業，位置喺泳場大池東北邊隔籬。入面主要係親子樂園，主要畀細路玩沙、瀡滑梯等一系列啱細路玩嘅設施。平時嚟講冇乜人幫襯，但係寒暑假同節假日、週末期間比較多細路玩。
花千骨

《花千骨》係一套中國電視劇，由趙麗穎、霍建華主演，由湖南衛視喺2015年首播。
花劍

花劍係劍擊運動中使用嘅三種武器之一。呢把劍係一把靈活嘅劍，總長度唔超過110 cm（43 in），橫截面呈矩形，重量唔超過500 g（18 oz），並且有鈍嘅劍尖。 同重劍一樣，得分只係通過劍尖接觸。花劍係劍擊中最常用嘅武器。

歷史
想知多啲：劍擊歷史
現代花劍係18世紀紳士嘅常用武器小劍嘅訓練武器。亦有使用長劍花劍同細劍，但佢哋嘅重量同使用方式好唔同。
雖然花劍作為鈍武器練劍可以追溯到16世紀（例如，喺《哈姆雷特》中，莎士比亞寫到「let the foils be brought」）， 但作為體育運動嘅武器係較近期嘅事。喺18世紀中期，法國使用花劍作為訓練武器，以練習快速同優雅嘅刺擊劍法。劍擊手將劍尖包裹起來或喺劍尖上固定一個鈍頭（法文叫fleuret）。 除咗練習，有啲劍擊手會去除保護，使用鋒利嘅花劍進行決鬥。德國學生喺學術劍擊中採納咗呢個做法，並發展咗Pariser（"巴黎"）小劍，用於Stoßmensur（"刺擊決鬥"）。
現代花劍嘅目標區域據說係源自一個有有限安全設備嘅劍擊練習時期。另一個因素係花劍規則係來自決鬥至死嘅時期。因此，首選目標區域係軀幹，因為呢度有重要嘅內臟器官。
喺1896年，花劍（同埋軍刀）被納入雅典第一屆奧林匹克運動會嘅比賽項目。

女子花劍
女子花劍喺1924年巴黎奧運會首次成為比賽項目， 係唯一女子參加嘅奧運劍擊項目，直到1996年奧運會引入女子重劍。

評級
評級/排名通常由國家劍擊聯合會運行，並根據各自聯合會嘅系統使用不同嘅等級。呢啲評級用作錦標賽小組賽嘅初步排序，並因國家而異。

組別
年齡組別係必要嘅，以便區分技能和身體成熟度，從而創造一個公平嘅競賽環境。目前花劍（亦包括重劍和軍刀）嘅年齡組別有Y10（10歲以下）、Y12（12歲以下）、Y14（14歲以下）、少年（16歲以下）、青年（19歲以下）同成年（19歲以上）。年長嘅參賽者唔可以參加年齡較低嘅組別，但年齡較低嘅參賽者可以參加較高嘅組別，以便加快學習進度。
老將組別包括40歲以上、60歲以上和70歲以上嘅子組別。
花剌比

花剌比（Abu Nasr Muhammad al-Farabi，波斯文：ابو نصر محمد بن محمد فارابی‎ Abū Naṣr Muḥammad ibn Muḥammad al Fārābī）係中世紀阿剌伯嘅一個學者，喺哲學、數學、邏輯、科學、醫學、音樂等領域上有巨大成就。

生平
有講佢祖上可能係波斯（伊朗）或者係突厥，難考得到；但無論同點，佢祖宗就已經遷到突厥斯坦。花剌比喺歐洲着安上拉丁化嘅名「遏花剌比烏斯」（Alpharabius），喺阿拉伯世界着喊做「遏花剌比」（Al-Farabi）。 佢喺花剌布同博卡拉完成咗早期教育，後尾前往巴格達深造。佢喺公元 901 年至到公元 942 年都學習同工作咗好長嘅時間喺嗰度。期間，佢掌握咗多種語言（總共有波斯語、粟特語、希臘語、阿拉伯語）同埋各種知識同技術。佢經歷咗六位阿巴斯哈里發嘅統治。作為一名哲學家同科學家，佢喺各個學科領域都非常精通。
花剌比旅行到過好多埞好遠嘅。佢喺大馬士革同埃及學習過一段時間，但多次返返巴格達，直到佢訪問咗阿勒坡嘅埃米律西發-斗剌（英文：Sayf al-Dawla），並成爲埃米律嘅忠實好友之一，喺當地出曬名。後生嗰陣佢任過喀地（英文：Qadi）（法官）職，但跟尾以教學為職業。佢嘅職業生涯艱苦之極，仲做過睇門人畀花園。公元 950 年，佢在大馬士革過世，享年 80 歲。

貢獻
伊朗國家郵政發行過嘅郵票，帶有花剌比頭像
花剌比對科學、哲學、邏輯學、社會學、醫學、數學同音樂啲學科做出咗巨大貢獻。佢啲主要貢獻似乎係在哲學、邏輯學同社會學方面；但佢其實係一位全才學者。作為一個哲學家，佢可能得歸類成一位新柏拉圖主義人士、試圖結合柏拉圖主義同亞里士多德主義到神學去嘅，寫有豐富評論畀亞里士多德啲物理學、氣象學、邏輯學等，另開仲有好多關於其他方面嘅著作。鑑於佢啲貢獻，佢得讚爲係「第二位老師」（al-Mouallim al-Thani，首位係亞里士多德）。花剌比嘅重要貢獻之一係捉邏輯分成兩類：Takhayyol（想法）同 Thobout（證明），令到啲邏輯研究易過以往。
喺社會學方面，花剌比有專著《賢德城市市民意見嘅社會心理同原則》（Social Psychology and Principles of the Opinions of the Citizens of the Virtuous City）。 佢啲心理學同形而上學書籍主要係基於佢自己啲研究。佢仲係一位音樂原理、藝術專家，除開寫有一本書《音樂百科》（Ketab al-Mousiqi）關於樂理知識嘅之外，仲發明有多種樂器。有講佢樂器演奏得好到可以隨意影響到啲人情緒到哭或者笑去。喺物理學，佢證明到虛空嘅存在。
雖然佢好多著作經已散佚，但仲有117部係已知嘅，其中關於邏輯學嘅43部，形而上學11部，倫理學7部，政治學7部，音樂、醫學同社會學17部，仲有評論11部。佢有一啲書比較出名啲嘅包括有書《Fosos al-Hikam》，本書一路作爲各學習中心嘅哲學教科書，歷經幾個世紀，而且而今仲喺東方嘅一啲機構入便得到教授。《科學百科》（Kitab ihsa' al-'ulum）喺傾討分類同埋基本原理畀科學上係十分獨特而且有用。而《賢德城市》係重要嘅早期貢獻畀社會學同政治學。
幾百年來，花剌比畀有巨大嘅影響喺科學同各種知識領域。雖然篇《Letter on Divine Science》，經常認爲係花剌比所寫嘅，查實係基於新柏拉圖派柏羅地挪斯嘅《Enneads》第五篇，但幾個世紀佢都一路着認為係哲學界嘅第二位老師。佢啲工作結合埋哲學同蘇菲主義，幫伊賓 斯拿鋪平到道路。
花剌子模蘇維埃社會主義共和國

花剌子模蘇維埃社會主義共和國（烏茲別克文：Xorazm Xalq Sho'ro Jumhuriyati）係蘇聯嘅非正式加盟共和國，1920年建立，1924年併入烏茲別克蘇維埃社會主義共和國同埋土庫曼蘇維埃社會主義共和國。
呢篇花剌子模蘇維埃社會主義共和國係關於國嘅楔位文章，重未寫完嘅。麻煩你幫手充實佢。
芬蘭旗

芬蘭旗，係代表芬蘭嘅旗。旗長闊比例11:18，白色底，上面有藍色北歐十字。
芬蘭木柱

芬蘭木柱（芬蘭文：Mölkky），又叫芬蘭木棋，係起源自芬蘭嘅一種投擲遊戲，先設置12條有數字嘅木柱，再由玩家用木柱去掟，掟冧木柱就攞木柱數字嘅分，最快啱啱好夠50分就贏。
芬蘭灣

芬蘭灣（Suomenlahti）係北歐波羅的海東部嘅海灣，北岸係芬蘭；東岸係俄羅斯；南岸係愛沙尼亞，面積約30,000平方公里。
芬蘭瑞典人民黨

芬蘭瑞典人民黨（瑞典文：Svenska folkpartiet i Finland (SFP)；芬蘭文：Suomen ruotsalainen kansanpuolue (RKP)）係芬蘭一個自由－中間派嘅政黨，目的係代表芬蘭入面少數講瑞典話嘅人嘅利益。 佢係一個少數族裔大包圍嘅政黨 ，自成立以嚟一直有個核心議題就係瑞典芬蘭人用鄉下話（瑞典話）嘅權利同埋保住瑞典話喺芬蘭嘅語言地位。個黨喺1979年至2015年間喺政府一直都有一兩個席位，同埋喺議會入面同中間偏右派同中間偏左派都有合作。2015年大選之後，因為政府由三個最大黨合組，佢就無行啦。
因為偏左偏右兩派都要佢嘅支持，變相令佢咁細個黨喺芬蘭政治入面都有好大影響力。從今日瑞典話係芬蘭兩種官話之一，同埋瑞典芬蘭人有瑞典文化自主權兩件事，就睇到呢個黨喺芬蘭政治嘅影響力。瑞人黨亦都係自由派國際（Liberal International）同埋歐洲自由派民主派聯盟黨（Alliance of Liberals and Democrats for Europe (ALDE) Party）嘅成員。呢個黨嘅後生仔分支叫「瑞典青年」（Svensk Ungdom）。
芬蘭足球代表隊

芬蘭足球代表隊係代表芬蘭嘅足球隊，由芬蘭足球總會打理，會出席國際足球賽事好似世界盃同歐洲國家盃咁。
芬蘭潮什麼

《芬蘭潮什麼》（英文：Hipster Tour Finland）係香港電視廣播有限公司嘅遊埠節目，由梁芷珮做主持，亦係佢嘅「潮什麼系列」第9輯作品，喺香港時間2022年3月24號到4月8號逢禮拜四到五22:30到23:00喺翡翠台播。呢個節目會介紹芬蘭嘅新潮嘢。
芬蘭文維基百科

芬蘭文維基百科係維基百科協作計劃嘅芬蘭文版，由非牟利組織──維基媒體基金會維持負責。家下係各語言嘅維基百科計劃中，規模排名響廿名以內（跟文章數量計），有超過30萬篇文。
芬蘭文

芬蘭文（粵拼：fan1 laan4 man4*2，芬蘭文：suomi， 點讀 (幫手·有關)），係芬蘭嘅兩個官方語言之一，屬於烏拉爾語系芬蘭-烏戈爾語族。使用嘅文字係拉丁字母，大約550萬人用緊。
芬蘭航空

芬蘭航空（Finnair）係芬蘭嘅載旗航空公司。
紐希雲

建議紐希雲按照原文發音改名做新希雲。 請睇下相關討論同提議緊嘅相關指引。
紐哈芬
紐哈芬或新希雲，（英文：New Haven），係美國康湼狄格州第二大城，住咗13萬人。
紐澤西州

新澤西州（State of New Jersey），喺臺灣又叫做紐澤西州，係美國東北部嘅一個州，貼住紐約市，首府特倫頓。
以前有艘以新澤西州命名嘅新澤西號主力艦嚟香港，但因為食水太深，只能夠停喺鯉魚門外，所以有「新澤西，食水深」嘅講法。
紐烏姆

紐烏姆（Neu-Ulm）係德國拜仁一座城鎮，人口約莫6萬。
紐約

紐約市（粵拼：nau5 joek6 si5；英文：New York City），舊時叫鳥約（niu5 joek6），係美國人口最多嘅城市，佢嘅商業、金融、貿易係全美國以至全世界經濟嘅重要部份。喺文化上亦重要，好多博物館、美術館、表演場地都喺紐約市。聯合國總部都喺埋度，紐約市亦係國際外交嘅「場地」之一。
紐約市有五個行政區：布朗士、布碌侖、曼克頓、皇后區、史丹頓島。全市面積 778.18 平方公里（300.46平方英里）；根據2020年嘅人口普查，2020年住咗 817 5133 人，2023年估計住咗 826 萬人。紐約大都會地區係全世界最大嘅城市之一。
自第二次世界大戰之後，紐約市一直係主導全球金融嘅中心。亦係好多美國文化嘅發源地，包括哈林文藝復興文學、視覺藝術抽象表現主義繪畫、Hip Hop 音樂。自1623年荷蘭移民開埠之後，呢個城市嘅文化生命力一直強勁。2021年，全市大概有 310 萬人喺外國出世，超過 800 種話會有人講。
直至九十年代，紐約市一直都係以治安差而出名，犯罪率係美國數一數二，但自2000年起紐約市嘅犯罪率係排喺美國尾十名之內。

歷史
紐約市係喺1524年畀歐洲人發現。後來到咗1613年，荷蘭人佔據咗呢一度，變成荷蘭嘅殖民地。1664年，英國人趕走咗啲荷蘭人，改名叫New York。
喺1789年美國獨立嗰陣，美國人就一度將紐約列做臨時首都，一直到1790年為止。到1800年之後，紐約市開始發展，人口越嚟越多。

地理
紐約市係喺哈德遜河河口，大多數人口同埋商業活動都係喺曼哈頓。其中曼哈頓重係河中島。因為喺河口，紐約市整體個地勢好平坦，冇乜山。
紐約市好多土地都係人工，例如曼哈頓下城區。

氣候
紐約屬亞熱帶濕潤氣候，冬季寒冷潮濕，夏季炎熱潮濕。

經濟
紐約市係全美國以至全世界個金融中心。但整體嚟講經濟活動都係集中喺曼哈頓區。
成個紐約市，左便係曼克頓區，右面係布碌侖

交通
紐約市有三個機場，包括甘迺迪國際機場，紐華克自由國際機場同拉瓜地亞機場。
紐昆省

紐昆省（Provincia de Neuquén）係阿根廷廿三省其中一個，喺國土西部，貼住智利，首府係紐昆。
羅斯基勒

羅斯基勒（丹麥文：Roskilde）係丹麥第十大城，人口有5萬。
羅摩衍那

《羅摩衍那》係古印度兩大著名梵文史詩之一，另一部係《摩訶婆羅多》。呢部史詩嘅作者相傳係蟻垤。
羅斯托克

羅斯托克（Rostock）係德國美倫堡－前波瑪恩一座城，人口21萬。
羅斯托夫

羅斯托夫（俄文：Ростов），係俄羅斯雅羅斯拉夫爾州城市，人口3.2萬。
羅敏莊

羅敏莊2018年2月，羅敏莊喺YouTube頻道「做乜勁電視JMKTV」短片道亮相。女演員英文名Mimi Lo Man Chong出世 (1974-12-30) 1974年12月30號（49歲） 英屬香港職業歌手、演員教育程度香港演藝學院戲劇系肄業配偶陳國邦活躍年代1995年—經紀公司手工藝創作（2017年2018年）
羅敏莊（Lo Man Chong, Mimi，1974年12月30號—）係香港藝人，無綫電視前合約藝員，做過歌手，香港電台節目主持。佢喺2009年12月4號同藝員陳國邦正式註冊結婚。
羅敏莊細個嚮何文田愛民邨大，阿爸係差人，阿媽係家庭主婦，屋企重有一個細佬。中學畢業後入讀香港演藝學院戲劇學院，第一年就被音樂製作人安格斯（亦係發掘陳慧嫻同埋黎瑞恩嘅人）發掘停學出唱片；1995年推出首張個人EP《心軟》及大碟《一生也在等》，派台作品有《挑戰者》、《心軟》、《糾纏》等，曾經1995年度叱咤樂壇流行榜頒獎典禮獲得叱咤樂壇生力軍女歌手銀獎。1996年加入香港電台任嘉賓主持，隨後轉為幕後。2000年成為全職電台節目主持人，同年加入無綫電視擔任節目主持及參演電視劇《血薦軒轅》、《覆雨翻雲》以及《古靈精探》等等。
除咗參與電視演出外，近年亦推出幾張舊歌翻唱發燒天碟。2005年同杜雯惠、王祖藍以及湯駿業成立非牟利藝術團體《過分音樂劇團 - Over Act Musical Theatre》致力推動音樂劇場發展，以製作多元化音樂劇場演出滿足觀眾口味為目標。
2010年7月佢喺無綫電視嘅歌唱選秀節目超級巨聲合唱《挑戰者》一曲，佢嘅堅實有力嘅歌喉再次展露無遺，令大眾重新注意佢嘅歌唱天份，並因此喺同年重新灌錄另一版本嘅《挑戰者》。
羅斯定理

羅斯定理（粵拼：lo4 si1 ding6 lei5）係個幾何學定理，呢個定理係講喺一個大三角形內部作嘅細三角形佔大三角形嘅面積比。
呢條定理係由羅斯喺1896年寫嘅書《Treatise on Analytical Statics with Numerous Examples》嘅第82頁提出嘅。

定理
而家有個三角形 ，喺邊 、、 度各取一點 、、，然後將呢啲點同佢哋對面嘅定點連條綫，噉樣三條連綫就會喺  內圍出個三角形 。假定、、，噉樣  佔三角形  嘅比例就用下面條式來表示：
擧個例，當  時，就會作出一個佔大三角形面積七分一嘅細三角形。而當  時，細三角形嘅面積爲 ，呢時三條連綫交於同一點，亦即塞瓦定理（中文：塞瓦定理）。

證明
假定  面積爲 。接住對  同直綫  用孟氏定理，得：
於是得：
於是  嘅面積係：
同理可得： 同埋 
所以  嘅面積可用下面呢條式求得：
羅摩奴闍

羅摩奴闍（Rāmānuja，1017年—1137年）係印度哲學家，亦係印度教毗濕奴派嘅主要人物。
羅敏霞

羅敏霞，香港親中派政治人，曾經參與2023年香港區議會選舉。

政治立場
佢嘅政治立場係親中派。

選舉經歷
喺政府大幅度削減直選議席同排除民主派參選，選舉委員會委員可以互相提名都唔當係利害衝突嘅制度下嘅2023年香港區議會選舉，羅敏霞曾經以工聯會名義參選地區委員會界別（屯門），攞到80票，未能當選。
羅文

羅文（粵拼：lo4 man4；英文：Roman Tam；1945年2月12號—2002年10月18號），真名譚百先（taam4 baak3 sin1），別名籮記，係香港男歌手。
羅文祖籍廣西桂平，因抗日戰亂喺廣西百色出世，兩歲開始喺廣州市中心生活及成長，讀完小學同初中，所以可以講得一口標準嘅廣州話。佢細個嗰時成日去中山紀念堂度睇表演。1962年暑假移民香港，做過裁縫。七十年代加入無綫電視，憑一首《前程錦繡》而走紅。其後佢一直主唱無綫劇集主題曲。後來佢又以一首《激光中》，成功開拓粵語流行曲快歌市場。佢係1960年代末到1990年代喺香港一個好出名嘅歌星，由於香港唔少歌星（好似容祖兒、關淑怡同鄭伊健）都係佢徒弟，所以又有「樂壇教父」呢個美譽，亦有人尊稱佢做「歌聖」。
羅文嘅歌素來都俾人讚「字正腔圓」，而佢嘅歌藝更加一度係七十年代唱功嘅標準。佢同作曲嘅顧嘉煇同填詞嘅黃霑譽為「最佳組合」。
2002年10月18號因為肝癌而過身。
莊史東斯

莊史東斯（粵拼：zong1 si2 dung1 si1，英文：John Stones，1994年5月28號—）係英倫足球員，司職中堅，而家效力英超球隊曼城同英格蘭足球代表隊。
莊司悅大

莊司悅大（1989年9月14號—）係日本足球員，司職中場，效力FC岐阜。
莊先拿

莊先拿（粵拼：zong1 sin1 naa4；英文：John Cena；1977年4月23號—），漢名趙喜娜，係美國演員、職業摔角選手、同埋Rap歌手。佢被認為係有史以來最偉大嘅職業摔角選手之一，佢而家以兼職合約受聘於世界摔角娛樂，並出演過多部電影。

事件
2021年6月，佢公開稱呼台灣係國家，被小粉紅攻擊，但結果有更多人聲援，當中有啲網民製作咗啲中國嘅迷因，甚至將中國標示做西台灣。
莊凌芸事件

莊凌芸事件係台灣歌手莊凌芸喺母校跳樓自殺事件。2021年3月5號，莊凌芸返母校普林思頓高中搵老師傾偈，並喺學校10樓圖書館嗰度跳樓輕生，送院後身亡。

事件經過
當時有3名女學生喺度打掃，見到莊凌芸爬出欄桿時，有女學生衝上前想捉住佢，但嚟唔切阻止佢。女學生當場目擊莊凌芸墜樓，馬上嚇到腳軟痛哭，而一樓都有百幾名學生見到莊凌芸遺體，校方已展開心理輔導，避免學生受影響。
莊司孝

莊司孝（粵拼：zong1 si1 haau6；日文：庄司 孝(Shōji Takashi)；1971年9月14號—）係日本足球員，司職中場，效力過柏太陽神，山形山神，及大分三神。
莊凌芸

莊凌芸（1999年10月9號—2021年3月5號）係臺灣女藝人、演員、歌手。

生平
莊凌芸喺臺北市私立育達高級商業家事職業學校廣告設計科畢業。
2018年參加台灣歌唱節目《聲林之王》 。
2020年發行個人首張單曲《下次遇見再相愛》 。另外亦係YouTube頻道「中學頭條」嘅固定演員。

自殺
内文：莊凌芸事件
2021年3月5號，返母校普林思頓高中搵老師傾偈，並喺學校10樓圖書館嗰度跳樓輕生，送院後不治 。
莊司宇芽香

莊司宇芽香 ，係日本嘅一個女藝人同埋配音員。
莊司朋乃也

莊司朋乃也（1997年10月8號—）係日本足球員，司職後衞，效力大阪櫻花。
臨夜月蛾啟示錄

《臨夜月蛾啟示錄》（英文：Nocturnes）係套2024年印度紀錄片電影，由Anirban Dutta、Anupama Srinivasan執導，介紹東喜馬拉雅山森林嘅飛蛾。呢套紀錄片攞到辛丹斯電影節世界紀錄片評審團特別獎。
臨夏市

臨夏市係中國甘肅臨夏州嘅一個縣級市，亦係呢個州嘅行政中心，面積91平方公里，人口36萬。
臥龍電氣

臥龍電氣（全名臥龍電氣集團股份有限公司，簡化字：卧龙电气集团股份有限公司，Wolong Electric Group Co., Ltd，上交所：600580）係一間中華人民共和國公司，主要從事設計、製造同埋銷售摩打同埋控制裝置，變壓器同埋蓄電池。產品包括日用摩打、電池電源、電動車、電力設備、汽車電機，混凝土攪拌車、高功率摩打，工業驅動同埋自動化產品、高壓變頻器，同埋輸變電設備等等。
1998年創立嘅臥龍電氣2002年6月喺上海證券交易所招股上市，年銷售31.46億，員工5000幾人，旗下擁有4個事業部、14間控股子公司，八大生產基地浙江上虞、浙江紹興、浙江杭州、寧夏銀川、湖北武漢、北京、山東煙臺、安徽蕪湖。
臥龍電氣係中國機械工業100強企業、中民營500強企業、中國製造業500強企業。「臥龍牌」小功率電機被評為中國名牌產品，「臥龍牌」中、小、微電機攞到國家免檢產品資格，臥龍商標畀工商認定為中國馳名商標，重畀全球進出口商協會授予「中國最佳供應商」稱號。
臧天朔

臧天朔（粵拼：zong1*6 tin1 sok3；簡化字：臧天朔；1964年3月6號—2018年9月28號）係中國大陸嘅男子搖滾樂手同低音結他手，北京人，祖籍河北廊坊，1984年出道。期間創辦過「不倒翁」同「白天使」等好多隻樂隊而出名，亦出過《朋友》、《等待那一天》、《大悲咒》同《心的祈禱》等單曲而俾好多中國大陸北方地區啲歌迷識佢。
2009年11月27號因為帶咗班蠱惑仔打交而被收監，直到2013年2月8號先至出獄。

死
臧天朔成日飲酒，喺2017年體檢時查到有肝癌。佢2018年9月28號04:56（UTC+8）喺北京豐臺區嶽各莊嘅解放軍302醫院入面死咗，終年54歲。
臨安

臨安係中國浙江杭州一個縣級市，總面積3124平方公里，人口57萬。
臧氏

臧係唐人姓氏，喺《百家姓》裏頭排第112位。

名人
臧霸：魏 (三國)將領
臧健和：香港飲食界人士，外號「水餃王后」同「臧姑娘」
臧天朔：中國歌手
呢篇臧氏係同姓氏有關嘅楔位文章，重未寫完嘅。麻煩你幫手充實佢。
臨允

臨允，係三國去到南北朝嘅一個縣，相當於今日廣東開平同埋雲浮市新興縣呢兩個地方。
艾達古拿

艾達古拿（土耳其文：Arda Güler，2005年2月25號—）係一個嚟自土耳其嘅男足球員，踢開中場，而家效力緊西甲球隊皇家馬德里同埋土耳其足球代表隊。

威水嘢
呢節要加長。
艾達美列度奧

艾達美列度奧（葡文：Éder Militão，1998年1月18號—）係一個嚟自巴西嘅男足球員，踢後衛同埋防守中場，而家效力緊西甲球隊皇家馬德里。
艾達韋列特

艾達韋列特（粵拼：ngaai6 daat6 wai4 lit6 dak6，荷蘭文：Toby Alderweireld，1989年3月2號—）係一個男足球員，佢嚟自比利時，踢後衛，喺2008年正式出道。

葳蕤史
呢節要加長。
佢曾經攞過或者提名過下面呢啲獎：
艾錫卜足球會

艾錫卜足球會（英文：Al-Seeb Club）係阿曼錫卜一間職業足球球會，依家踢緊阿曼職業足球聯賽。
艾迪烈柏尼

艾迪烈柏尼（Eddie Redmayne，OBE，1982年1月6號—），佢係1998年出道嘅英國演員同模特兒。佢嘅全名係愛德華·約翰·大衛·「艾迪」·烈柏尼。
烈柏尼喺2000年代早期開展佢嘅銀幕事業，開始果陣時佢參與電視劇同電影嘅演出，佢嘅第一個作品係2006年嘅電影《心智相投（英文：Like Minds）》。烈柏尼喺2010年繼續喺劇院演出，喺百老匯大道嘅劇目《紅》裡面嘅演出最受注目，佢憑著呢齣戲劇攞到東尼獎（中文：東尼獎）嘅「最佳劇場表現男配角」。烈柏尼後嚟喺占士·馬殊（中文：詹姆斯·马什）執導嘅2014年傳記片《霍金：愛的方程式》裡面做史提芬·霍金嘅角色。佢嘅演出備受肯定，仲贏咗金球獎、英國電影學院獎（中文：第68屆英國電影學院獎）、美國演員工會獎（中文：美國演員工會獎），同埋第87屆奧斯卡金像獎（中文：第87屆奧斯卡金像獎）嘅最佳男主角。
烈柏尼喺2015年獲得英國皇室頒授大英帝國勳章。佢喺同年憑住喺電影《丹麥女孩》入面演繹第一個接受變性手術嘅莉莉·艾爾伯（中文：莉莉·艾爾伯），令佢又再得到奧斯卡金像獎、金球獎、英國電影學院獎同埋美國演員工會獎最佳男主角嘅提名。

早年生活
1982年1月6號，艾迪·烈柏尼喺英國倫敦出世，佢阿爸係商人理察·查理斯·通斯托·烈柏尼，而阿媽係經營一間負責員工遷移服務公司嘅柏翠西亞·伯克，艾迪·烈柏尼有5兄弟姊妹，佢有一個阿哥—詹姆士·烈柏尼（英文：James Redmayne）同埋一個細佬，仲有個同父異母嘅阿哥——而家係出版商哈珀柯林斯（中文：哈珀柯林斯）英國分會嘅行政總裁查理·烈柏尼，仲有同父異母嘅家姐。佢嘅太爺係20世紀初改善礦山安全嘅領導者—土木同採礦工程師李察·烈柏尼（英文：Richard Redmayne）爵士，佢後嚟仲領導咗一項調查，調查咗對博姿（中文：博姿）連鎖店嘅一項旨在減少每個禮拜工時實驗嘅調查，俾工人享有48個鐘嘅周末，結果發現工人更開心，健康狀況更加好，缺勤嘅可能性都更細，仲提倡更廣泛喺行業入面採用。艾迪·烈柏尼有英格蘭、愛爾蘭、蘇格蘭同威爾士嘅血統。
烈柏尼曾經喺伊頓學院（英文：The Eaton House Group of Schools）讀書，跟住入咗去聖保羅少年隊（英文：St Paul's Juniors）（前身叫做聖保羅小學），後來佢攞到合唱獎學金同聖保羅合唱團一齊演唱，烈柏尼後嚟攞到音樂獎學金入去伊頓公學，同威廉王子同屆，佢亦都係演員湯·希度士頓低一屆嘅師弟。烈柏尼從10歲起就喺積奇·帕默舞台學校度學興趣班，佢喺果度發現咗自己對表演同唱歌嘅熱愛。烈柏尼繼續喺劍橋大學三一學院（中文：劍橋大學三一學院）攻讀藝術史，專門攻讀威尼斯建築同埋超現實主義，仲喺2003年以二級榮譽嘅成績畢業。佢攞到合唱團獎學金入去劍橋大學讀書。佢嘅畢業論文係關於布朗庫西（中文：康斯坦丁·布朗庫西）同伊夫·祈因（中文：伊夫·克莱因）嘅，雖然佢係色盲，但係佢寫咗關於國際奇連藍（中文：國際奇連藍）嘅畢業論文，佢將呢樣嘢形容做高度情緒化，而佢總係可以能將呢樣嘢同其他分返開嚟。烈柏尼喺劍橋大學果陣係劍橋大學彼特會（英文：University Pitt Club）嘅成員。
艾錫荷索

艾錫荷索（希伯來文：יצחק הרצוג‎‎，1960年9月22號—）係以色列政治人，亦係而家以色列嘅總統。佢係第六任以色列總統哈嚴荷索個仔。
花紋海豚屬

花紋海豚屬（學名：Grampus）係鯨目海豚科嘅其中一個屬。唯一物種係灰海豚（Grampus griseus）
花美男

花美男（韓羅：Kkonminam；諺文：꽃미남；漢諺混寫：꽃美男）係韓國話入面嘅一個概念，最基本上係指「好似花咁靚嘅男子」。會畀人描述成「花美男」嘅男人，通常對打扮有返咁上下講究，個樣好睇得嚟帶些微嘅陰柔。

明星
香港嘅男子偶像組合 MIRROR 當中嘅李駿傑，就有畀人稱之為「花美男」。
花箋

花箋，箋一種，附有花紋嘅箋。相反，無花紋嘅就叫素箋。箋為啱書信大細嘅紙，用來書寫。花箋好多時文人用來寫信。所用嘅紙，多數由專業紙戶所造，以求光滑潔白。之及或再壓以布紋，或加石粉，或加蠟防蛀。之後，文人再私下加工，加上繪紋，如草木鳥獸之類。花箋工序繁多，顯得高雅，帶有文人自家色彩，身份象微。
花箋有布紋，或有仿古時布帛書寫之意。花箋制作，亦同布帛加工類似。
自大宋開始流行。宋時文人各處宦遊，所到之處，文房必須自行張羅，花箋有必要自己來，並無流行商品。宋時所用砑花，以彫版自己壓上花飾，類似今下浮水印。而明清就多數水墨印花。
大宋時砑花箋，有凹有凸，壓紋透光見影，石粉反光見形。然而都因歲月同後來加工而壓平，而裝裱亦唔透花，砑花唔易睇得到，故此後世誤以為素箋。
花粉

花粉（pollen）係一種由種子植物身體整嘅粉。

形態
花粉通常係對稱嘅，好多時都係球形。
花細狹口蛙

花細狹口蛙（Kalophrynus interlineatus），又叫條紋狹口蛙，係一種原產東南亞嘅小型青蛙。平均身長約40毫米，最長可達60毫米。頭細，咀尖，鍾意食白蟻、紅蟲。可以憑叫聲搵到佢哋。
花繩

花繩係舊時細路玩嘅嘢，用一條繩就玩到，有時亦可以用橡筋替代。

玩法
將條繩套落兩隻手嘅手指頭，然後翹出各種花樣。如果條繩夠長，可以兩個人四隻手玩四手花繩。

趣聞
日本漫畫《叮噹》入面位大雄，係花繩高手。
花箋記

花箋記，木魚書一篇，分五卷兼有序，用廣東話（呢度指廣州話）寫成，唱出男女愛情故事，講男子喺人家庭園，遇到女子，並向嗰家提親追求。男以花箋傳情，曲曲折折，至終得天子賜婚。由於故事中女子守禮，早年英國傳教士翻成英文，以正當時英國流行求愛故事淫亂之風。後得德意志文人歌德所讀，喺歐洲甚為出名。由於佢同好逑傳皆為歐洲早年認識嘅作品，而花箋記全編以韻文寫成，並有格律，有如詩篇，歌德受其影響，寫成中德四季晨昏雜詠。
花箋記依類作品，古時唔登大雅之堂。作者為讀書人，會隱其名，故此已不可考。然而由於文筆前後唔同，前半文筆較好。故此認為前半寫者一人，後半為他人續作。
明末清初，自金聖嘆起，文人評作品，有所謂才子書，視為優秀作品。鍾戴蒼評花笺記，話佢為第八才子書，故此印時叫第八才子書花箋記。 此後約定俗成，有十大才子書，第八才子書歸花箋記。
花箋記對當時歐洲而言，故事甚為新奇，亦幫歌德構成世界文學。故此有唔少外文翻譯本。
傳教士英文版有唔少缺陷，後出咗德庇士英文版，更為忠於原著。德庇士即香港開埠後總督爹核士。
花箋記曾經皆知巷聞，如東莞嗰邊，講姑娘賢淑就叫「瑤仙小姐」。
花紅

花紅又叫員工獎金，係種員工福利，跟公司業績同員工表現，去畀人工以外額外嘅錢，可以係每個月、每季、每年或者唔定期派。
花紙

花紙係印咗好多唔同顏色同花紋嘅紙，通常用嚟包禮物。
萬勝廣場

萬勝廣場（粵拼：maan6 sing3 gwong2 coeng4；英文：Wansheng Plaza）係中國廣東廣州嘅高樓大廈，喺海珠區新港東路1220～1238號（萬勝圍近楊青村嗰邊）。佢係廣州市人民政府同廣州地鐵集團屬下嘅大型建築，廣州地鐵總部亦喺呢間嘢入面。

負責方
呢間大廈係由廣州珠江工程建設監理團隊負責開發，廣州地鐵地產負責起呢棟大廈，內部裝修係由美科裝飾負責設計。

逳手同落成時間
呢間大樓喺2012年6月28號開始逳手，2016年3月14號封頂，2017年1月2號開業。
萬千呃Like賀台慶

萬千呃Like賀台慶（英文：Happy TVMost Birthday to Me），係100毛旗下頻道毛記電視嘅大型綜藝表演節目，慶祝開台一週年。個表演響2016年5月11號晚響香港會議展覽中心舉行，由免費電視台viuTV現場直播，所以號稱係「人類史上首個由其他電視台直播嘅電視台台慶」。
萬千星輝賀台慶2017

萬千星輝賀台慶2017（TVB 50th Anniversary Gala），係香港無綫電視為慶祝啟播50周年所做嘅特備節目，呢個節目喺2017年11月19號晚8點30分到10點35分喺翡翠台現場直播。
萬勝圍站

萬勝圍站 (地鐵)：4號綫同8號綫嘅轉車車站。
萬勝圍站 (有軌電車)：海珠有軌電車嘅其中一個終點站
薔薇少女

薔薇少女第1人偶。
金絲雀
薔薇少女第2人偶。
翠星石
薔薇少女第3人偶。
蒼星石
薔薇少女第4人偶。
真紅
薔薇少女第5人偶。
雛莓
薔薇少女第6人偶。
薔薇水晶
動畫原創角色。
雪華綺晶
薔薇少女第7人偶。

人類
櫻田 純
男主角。
櫻田 紀
純嘅家姐。
柏葉 巴
曾經係雛莓嘅媒介。
柿崎 惠。
水銀燈嘅媒介。
草笛 美津
金絲雀嘅媒介。
羅真
創造薔薇少女系列嘅人偶師。
薔薇目

薔薇目（Rosales）係被子植物雙子葉植物嘅其中一個目嘅植物，下面有9個科，分別係蕁麻科，桑科，大麻科，榆科，鈎毛樹科，八瓣果科，胡頹子科，鼠李科同埋薔薇科。
薔薇類

薔薇類植物（學名：Rosids）係喺APG分類法度確立嘅被子植物分支。
薔薇科

薔薇科（粵拼：coeng4 mei4 fo1；學名：Rosaceae）係薔薇目下面其中一個科嘅植物，約莫有91屬同4,828個品種。
薗田卓馬

薗田卓馬（1993年6月14號—）係日本足球員，司職前鋒，效力沼津青藍。
薑餅屋

薑餅屋（粵拼：goeng1 beng2 uk1，Gingerbread house），係種用薑餅砌成嘅屋形蛋糕。
薑餅屋係一種傳統嘅聖誕節手工藝品，由薑餅砌成嘅屋仔。通常用來裝飾同展示，特別係嚮聖誕節嗰陣。呢個概念起源於德國同其他北歐國家嘅傳統，最後發展到世界各地嘅聖誕節慶祝活動都見到佢。
一座典型嘅薑餅屋係由薑餅砌成，用糖霜黐實，再嚮表面加糖霜、糖果、朱古力同其他嘢來裝飾。
花都廣場站

花都廣場站（粵拼：faa1 dou1 gwong2 coeng4 zaam6；英文：Huadu Square Station）係廣州地鐵9號綫嘅車站，2017年12月28號開通，位置喺花都區新華街道迎賓大道，花都廣場東邊近田美河邊。

月台
呢個站有一個島式月台，喺花都廣場嘅地底。
另外，喺呢個站東邊地底亦有條渡綫響度。若果9號綫東邊嗰橛出咗冬瓜豆腐嘅話，去高增站嘅列車就喺呢個站做總站，跟住入去渡綫返轉頭。屆時去高增嗰邊啲乘客要轉搭其它交通工具先至到。

出入口
花都廣場站冚唪唥嘅出入口A出入口A出入口 B出入口B出入口 C出入口C出入口
呢個站一共有3個出入口，分別係A、B同埋C。

注意： 喺晚黑最後一班車開走之前嗰5分鐘之內， 係唔畀入閘坐車（包括埋買車飛）。

規劃
呢條路線最先喺2003年份規劃方案入邊出現。嗰時嘅新華綫定咗從花都汽車城去到街口嗰邊，中途出現咗呢個站。雖然2005年修改咗規劃，改成向西延長到飛鵝嶺重將路線一分為二，東邊路段縮短到高增為止重改成9號綫一部分，但係站點位冇變到。隨後喺2010年先至落實呢條路線規劃。

施工
2012年10月11號，車站開始喐手起。喺施工期間，受到太差嘅地質條件影響，令車站發生過好多次基底飈水同爆泥漿事件。
2015年6月2號，車站正式封頂。
2017年9月30號，車站正式三權移交。
2017年12月21號，廣州地鐵屬下嘅9、13首期、14知識城部分、及4南延段嘅通車儀式喺呢個站入面舉行。

開通
2017年12月28號12:00，由於9號綫正式開通，呢個站亦正式開放。
花都區體育中心

花都區體育中心（粵拼：faa1 dou1 keoi1 tai2 juk6 zung1 sam1；英文：Huadu Stadium）係中國廣東省廣州市入面嘅其中一間體育場。而呢間嘢喺花都區新華鎮嘅風神大道西南邊冇幾遠嗰度。呢間體育館辦過第十六屆亞洲運動會入面嘅大部分足球比賽。
花輪英司

花輪英司 ，係日本嘅一個男配音員。

配音作品一覽
呢個表唔完整，歡迎加料。
花都

花都（粵拼：faa1 dou1），原本係叫花縣（faa1 jyun6*2），係喺廣東廣州嘅一個市轄區，叫花都區，喺市北邊。中間改過做縣級市做花都市，後來撤市改區。

地理
地理上花縣係廣州嘅「北大門」，自古有「省城之屏障，南北粵之咽喉」嘅講法，向來都係軍事要地。按照而家嘅行政建制，廣州市入邊嘅花都，東邊係從化，南邊係白雲區。喺市界外，北邊係清遠清城，西邊係佛山三水。

史
大清乾隆時廣州府，圖中個花字就係花縣，響省城白雲山以北。
花都一帶，秦國征嶺南時，將佢歸入南海郡番禺縣。隋朝時改歸南海縣管。大宋嗰陣，花都呢帶係分畀番禺、南海兩縣管。
1686年，大清康熙二十五年，廣東省番禺縣近花山一帶，夾埋南海縣地，就開咗個新縣，叫花縣。花縣就仍然係廣州府管。19世紀，太平天國天王洪秀全，就響呢度出世。民國時期廢州府，花縣直轄於廣東省。
共軍入粵之後，花縣就掉來掉去，跟過江北專區、珠江專區、粵北行政區、佛山專區。1960年4月劃做廣州市屬縣。1993年6月18號，縣改市，改名花都，變做花都市，由廣州市代管。2000年5月21號正式併入廣州市，變咗花都區。

政區
花都下有新華街道、新雅街道、秀全街道、花城街道、花山鎮、花東鎮、梯面鎮、炭步鎮、赤坭鎮、獅嶺鎮。
花都大道

花都大道（粵拼：faa1 dou1 daai6 dou6，廣東省公路代碼：S118）係中國廣東廣州花都區嘅一條東西走向公路。西邊從106國道開始，一直去到東邊嘅祥興路同281縣道嘅交界。
佢既係連接花都區同從化區嘅其一主要公路，又係廣東118省道（新塘到花山）嘅最終路段。

敘述
全長15.9公里，闊28米，雙向4車道。

史
條路以前係往返花都到從化嘅唯一主要公路，初期嗌過中花路個名。2016年底，路名改名做花都大道。
花都奇遇結良緣

《花都奇遇結良緣》（英文：Charade）係喺 1963 年由環球影業出品嘅一部浪漫喜劇兼推理片，由柯德莉·夏萍同加利·格蘭主演。
花都廣場

花都廣場 (廣州)：中國廣東廣州一大型廣場，喺花都城區中心。
花都廣場站：廣州地鐵9號綫嘅車站
花都廣場 (香港)：香港一私人屋苑，喺新界北區粉嶺。
葡月13號

葡月13號（法文：13 Vendémiaire），亦叫筍瓜日（法文：Potiron），係法國共和曆入面每年嘅第13日，離年尾重有352日（閏年353日）。
葡月14號

葡月14號（法文：14 Vendémiaire），亦叫木犀日（法文：Réséda），係法國共和曆入面每年嘅第14日，離年尾重有351日（閏年352日）。
葡屬錫蘭

葡屬錫蘭（Ceilão Português）係葡萄牙舊時一個殖民地，主要範圍係斯里蘭卡島沿岸，1597年建立，1658年因為唔夠荷蘭人嘅荷屬錫蘭打而撤走。
葡撻

葡撻（葡文：pastel de nata，複數形式 pastéis de nata），又叫葡式奶油撻、焦糖瑪琪朵蛋撻、葡式蛋撻，係一種小型嘅奶油酥皮餡餅點心，係蛋撻嘅一種，焦黑嘅表面（係糖過度受熱後嘅焦糖）係佢嘅特徵。通常喺葡萄牙同葡萄牙語圈國家或者係有好多葡萄牙移民嘅國家及地區（好似美國、澳門、加拿大、盧森堡同法國）搵到。葡撻嘅葡語名意思係牛油糕點。佢葡語嘅別名叫 pastel de Belém（複數形式為 pastéis de Belém），解「貝倫區嘅糕點」。

里斯本發明
里斯本貝倫蛋撻店
一盤葡撻
葡撻最早由19世紀葡萄牙里斯本貝倫區熱羅尼莫斯修道院（Mosteiro dos Jerónimos）嘅修女發明，1820年代修道院閂咗。喺1837年開始，啲蛋撻喺世俗餅店Casa Pastéis de Belém有得賣，因為店面位於里斯本貝倫區（Belém），嗰度賣嘅蛋撻叫白冷撻（pastéis de Belém）。今時今日，餅店已經係貝倫區嘅旅遊熱點。

澳門改良
1989年，英國人安德魯·史斗（Andrew Stow）將葡撻帶咗嚟澳門，改咗用英國嘅奶黃餡同少咗糖嘅份量之後，就變得好出名，而且做咗澳門好出名嘅小食。1989年安德魯喺路環撻沙街一號開咗間安德魯餅店，係葡撻嘅鼻祖。之後佢嘅分店開到兩岸三地、日本、泰國、菲律賓及韓國，而且跟佢做嘅人都唔少。佢同太太瑪嘉烈1997年離婚之後，太太就用瑪嘉烈爾個名喺澳門半島開咗間鋪，後來又同KFC合作出咗套餐。

傳入香港同臺灣同引起一時熱潮
1990年代尾，香港嘅葡撻係喺澳門改良之後，由肯德基將佢傳咗入香港，做咗香港喺港式蛋撻之後第二種外國嚟嘅點心。肯德基同時亦將葡撻傳咗去台灣，令到葡撻喺香港同台灣曾經係熱門嘅甜品，好多葡撻專賣店好短時間大量開鋪，連肯德基都趕上爾個熱潮，葡撻一時間變咗熱門商品，甚至一路導致蛋價上揚，雞蛋供不應求，但熱潮亦好快退卻，甚至爾家被視為有好多反式脂肪嘅唔健康食物，好多餅店都唔再賣葡撻。至於肯德基執咗葡撻專門店之後，仲喺舖入面賣葡撻做甜品。由於肯德基成日出新嘅葡撻口味而受到好評，亦都獲得「俾炸雞耽誤嘅葡撻店」嘅稱號。
葡撻之前喺台灣暴起暴跌嘅歷史，由此出咗啲新嘅詞語：「蛋撻效應」、「蛋撻現象」同「蛋撻化」等去形容呢種一時間一窩蜂開鋪而又好快執笠嘅現象。

食用
葡撻可以熱食或者凍食。食用嘅時候可以淋肉桂、糖同半生蛋。
葡月

葡月（法文：Vendémiaire）係法國共和曆入面每年嘅第1個月，約莫係格里曆9月22號到10月21號，亦即約莫係天秤座嘅日子。
葡月個法文名嚟自奧克文「vendemiaire」，即係提子（葡萄）嘅收成。
葡月10號

葡月10號（法文：10 Vendémiaire），亦叫酒缸日（法文：Cuve），係法國共和曆入面每年嘅第10日，離年尾重有355日（閏年356日）。
葡月12號

葡月12號（法文：12 Vendémiaire），亦叫蠟菊日（法文：Immortelle），係法國共和曆入面每年嘅第12日，離年尾重有353日（閏年354日）。
葡月15號

葡月15號（法文：15 Vendémiaire），亦叫驢日（法文：Âne），係法國共和曆入面每年嘅第15日，離年尾重有350日（閏年351日）。
葡屬澳門

澳門（葡文：Macau，1557年—1999年12月19號），又叫做葡萄澳政府、葡屬澳門定澳門葡治時期，係葡萄牙王國（中文：葡萄牙王國）同葡萄牙共和國管治澳門嘅嗰時。澳門係西洋國家喺遠東（東亞）嘅第一個同埋最後一個殖民地。
1557年，葡萄牙人第一次黎到澳門，並喺明朝嗰度租界澳門。1887年改爲殖民地（Colônia）。共和國時期嘅1951年，澳門升格為海外省（Província Ultramarina）。澳門最後於1976年成爲葡萄牙託管地，跟住喺1999年12月20號，澳門正式成爲中國嘅領土，中方叫呢做「澳門回歸」，葡萄牙則叫「澳門政權交移」（Transferência de Poderes de Macau）。回歸之後，由於同依家嘅澳門（澳門特別行政區）嘅簡稱一樣，傳媒就將殖民嗰時嘅政府叫做澳葡政府。

中文
澳門古時係一個小漁村，本名係『濠鏡澳』（粵拼：Hou4 Geng3 Ou3），『澳』呢個字響個陣係『港口』嘅意思。以前嘅澳門盛產蠔，由於蠔嘅殼入邊光滑似鏡，後來嘅文人就改叫叫做『濠鏡』。清乾隆年出版嘅《澳門記略》就講：『濠鏡之名，著於《明史》。東西五六里、南北半之，有南北二灣，可以泊船。或曰南北二灣，規圓如鏡，故曰濠鏡。』另外呢本書都引申出『濠江』、『海鏡』、『鏡海』之類嘅澳門別名。

外文
澳門嘅外文名『Macau』嘅來源就眾說紛紜，有啲就講呢名嚟自粵語臭話。根據澳門旅游部嘅說法，澳門外文名嚟自當地嘅民間信仰『天后娘娘』。
傳說喺明朝中期嘅時有一艘嚟自福建漳州嘅漁船響風平浪靜嘅日子航行。突然間遇到暴雨。喺危險關頭，有位女仔行咗出嚟，之後暴雨停止，海面有返到平靜。漁船平安返去『海鏡港』（澳門）。上岸之後，漁民睇到嗰女仔就行咗去媽閣山，忽然一輪光環照響佢嘅身，佢就唔見咗，呢班人就認為係天后媽祖顯靈，就響媽閣山建廟，就係今日嘅『媽閣廟』。
十六世紀中葉，第一批葡萄牙人嚟到澳門，佢哋就問當地人呢度嘅名，當地人就以為係問緊廟，佢哋就答『馬閣』，葡萄牙人就音譯成『Macau』

初初成立嗰陣
葡萄牙王國最早係響1517年（明正德十一年）佔領屯門，建立『葡屬屯門』，但葡萄牙響1523年（明嘉靖二年）嘅茜草灣戰役（中文：茜草灣戰役）輸咗之後，響1553年（明嘉靖三十二年）移去澳門，1557年（明嘉靖三十六年）正式定居。1583年（明萬曆十一年）成立澳門市政廳。當時嘅澳門係租借地，所以葡萄牙政府需要每年畀500兩白銀明政府。1616年（明萬曆四十四年），Francisco Lopes Carrasco 任命為澳門總督，但冇到任。1623年（明天啟三年），馬士加路也（Francisco Mascarenhas）就任為澳門總督。
清朝前期嗰陣，因為清政府鎖國政策，雖然響澳門住嘅鬼佬冇畀趕走，但葡萄牙國家嘅衰弱、再加上同新殖民國家荷蘭王國嘅競爭，澳門嘅經濟就變得蕭條。不過呢段時間天主教嘅傳教事業仲係比較繁盛，直到後來雍正乾隆嘅時禮儀之爭，受到嘅約束變多。後來中英暴發鴉片戰爭，簽訂《南京條約》中國割咗香港畀英國，葡萄牙政府就派人去同清廷談判要求免地租同埋畀葡派軍掌住澳門半島。葡政府為咗同隔江嘅香港競爭，1848年葡國女王瑪麗亞二世宣布澳門成為自由港，吸引外國商人入嚟投資行商。1849年澳門總督亞馬留畀刺殺之後，清朝同葡國交惡又暴發戰爭，澳門戰後就成為葡國嘅合法資產。1851年葡軍佔領氹仔，1864年又佔領路環，清廷正式喪失對澳門嘅主權。
1887年，清廷同葡國簽署《中葡和好通商條約》，同意葡國永居管理澳門，但係未經中國同意唔可以轉讓澳門畀其他國家。之後，澳門法理上正式成為葡國殖民地。

一戰同二戰
1928年4月，《中葡和好通商條約》期滿之後，民國國民政府同葡國重簽《中葡和好通商條約》，葡國繼續維持響澳門嘅管理。
1937年第二次中日戰爭暴發、1939年第二次世界大戰開始，嗰陣嘅葡國（葡萄牙第二共和國）宣布中立，做為核心國嘅大日本帝國冇佔領澳門，但係對澳門實行經濟封鎖。1938年10月，葡軍為保護澳門，佔領咗澳門附近嘅橫琴島，日軍冇驅逐葡軍，直到1940年4月先佔領橫琴島。

戰後到回歸
1955年，葡國宣布澳門為海外省（província ultramarina）。1966年12月3號一二三事件後，親中共社團控制咗澳門社會。1975年4月25號葡國康乃馨革命（Revolução dos Cravos）後，新嘅葡國政府（葡萄牙第三殖民地，依家嘅葡國）放棄全部海外殖民地，撤銷澳門嘅司令部同軍隊，又宣布澳門係『葡國治下嘅中國領土』。1979年2月8號，葡國同中國建交，同意喺啱嘅時間解決澳門問題。1987年8月28號，中葡《中葡聯合聲明》。1988年1月15號，聯合聲明生效。1999年12月20日，澳門主權移交，葡國統治澳門嘅442年歷史正式完結。
葡月11號

葡月11號（法文：11 Vendémiaire），亦叫薯仔日（法文：Pomme de terre），係法國共和曆入面每年嘅第11日，離年尾重有354日（閏年355日）。
葉咽綱

葉咽綱（Phyllopharyngea）係纖毛蟲門內大核亞門入面嘅一綱。
葉問2

《葉問2》（英文：Ip Man 2）係2010年港產武打片，葉偉信執導，甄子丹、洪金寶、黃曉明及熊黛林領銜主演。呢齣係葉問系列電影第二集，故事承接2008年上畫嘅《葉問》。
葉問3

《葉問3》（英文：Ip Man 3）係2015年港產武打片，葉偉信執導，甄子丹、張晉、熊黛林、譚耀文領銜主演。呢齣係葉問系列電影第三集，故事承接2010年上畫嘅《葉問2》。
套戲喺2015年12月24號上畫，2016年3月2號落畫，喺香港上畫兩個月期間，票房收入約60,422,830港紙，係葉問系列電影當中，喺香港票房最賣座嘅一部。
葉卡布皮爾斯

葉卡布皮爾斯（Jēkabpils）係拉脫維亞一座城，2023年人口有2.1萬幾人，面積25.45平方公里。
葉問

葉問（1893年10月1號—1972年12月1號），原名葉繼問，又名葉溢，係詠春發揚人，廣東佛山出世，祖籍南海，譽為「一代宗師」。葬喺香港粉嶺蝴蝶山。
香港知名武打明星李小龍係佢徒弟，李海生係佢嘅徒孫（招允係佢唯一入室徒弟）。
維基同享有多媒體嘅嘢：Yip Man
葉口綱

葉口綱（Litostomatea）係纖毛蟲門內大核亞門入面嘅一綱。
葉名琛

葉名琛（Yeh Ming-ch'en；1807年—1859年4月9號），字崑臣，係大清高官，湖北漢陽人。佢做兩廣總督時，響第二次鴉片戰爭之中，畀英法聯軍攻入廣東省城虜走而出名，最後死響印度架利吉打獄中。
衝鋒槍

衝鋒槍（英文：Sub Machine Gun）泛指由彈匣供彈、發射手槍用嘅子彈、可以連續射擊嘅輕型單兵槍械。通常有槍托，但係無腳架。
比較出名嘅衝鋒槍有俗稱「芝加哥打字機」嘅湯普生衝鋒槍、德國嘅MP-40衝鋒槍、第二次世界大戰期間英國製造嘅斯坦衝鋒槍、以色列烏茲衝鋒槍、H&K公司嘅MP-5系列以及UMP系列衝鋒槍。
維基同享有多媒體嘅嘢：Submachine guns
衝鋒隊

衝鋒隊（德文：Sturmabteilung），係德國納粹黨搞嘅保安組織，1920年成立，去到1945年納粹德國倒台後解散。
衞三畏

衞三畏（Samuel Wells Williams；1812年9月22號—1884年2月16號）係美國語言學家、傳教士同中國通。十九世紀來過大清。

屋企
衞三畏生喺美國紐約州Utica，入讀過同州Troy嘅Rensselaer Polytechnic Institute。畢業後，佢做過該校敎授。

來華
1833年6月15號，佢重係廿零歲，佢坐船到中國。佢係負責廣東American Board of Commissioners for Foreign Missions印務。1837年，佢坐Morrison Incident到日本。官方來講，佢係帶一啲日本水手回國，亦順道要求政府開放門戶畀美國貿易，之但係唔成功。
1845年11月20號，佢同Sarah Walworth結婚。1848年到1851年，佢係The Chinese Repository編輯，本嘢係喺中國幾出名嘅西方報紙。1853年，佢跟Matthew Calbraith Perry去日本，做翻譯。
1855年，佢任職United States Legation to China嘅祕書。呢段期間，1856年，佢寫咗本英華分韻撮要（A Tonic Dictionary Of The Chinese Language In The Canton Dialect），關於廣東話。佢喺傾天津條約，要求寬宏對待唐人同外國人基督徒。
1860年，去咗北京，做美國美國駐華公使館秘書。佢1876年10月25號唔做。由1833年到1876年，佢來咗中國43年。1875年，佢將創世紀同瑪竇福音譯做日文，不過都未印就畀大火燒晒。
1877年，佢返返美國，喺耶魯大學做中文同中國文學系首席敎授。1881年2月3號，衞三畏做咗美國聖經學會阿頭。
1884年2月16號，衞三畏死。
衞斯理與白素

《衞斯理與白素》係衛斯理系列嘅小說，由香港科幻小說作家倪匡所寫，系列編號003。故事連載嗰陣叫《紙猴》，《衞斯理與白素》係《紙猴》下半部份，上半部份收錄到《地底奇人》。故仔講到白素點樣做咗衛斯理嘅未婚妻。
衞星城市

衞星城市係城市規劃概念，指大城市邊皮嘅細城市，主要畀喺大城市打工嘅人住，好似衞星環繞住行星噉。
香港嘅衞星城市叫新市鎮。
衝鋒車

《衝鋒車》（Two Thumbs Up）係2015年香港電影，由吳鎮宇、任達華、古巨基、譚耀文、鄭浩南主演，劉浩良執導。
衞斯理

衞斯理（Wisely），小說系列，以衞斯理做主角，香港作家倪匡所寫，歸入科幻小說或者靈異小說。書講偵探，又講冒險，又講靈異。
倪匡寫之外，亦授權其他人寫衞斯理。
主角衞斯理，中國來港定居，有家底剩落，生意有經理打理，可以盡情探險，環遊世界。佢有功夫根柢，但唔係功夫蓋世，聰明，又唔係絕頂聰明，有時心急衝動，而陷於險境。識好多人，尤其係差人，同國際刑警打交道。
女主角多數為白素，幫會白老大嘅女。
小說早年連載於明報，及後就改為發行單本。衞斯理好多次拍成戲，電視同電影都有，亦有廣播劇同漫畫。

名
衞斯理個名，出自大坑衞斯理村。村名衞斯理，為英文Wisely對音，出自基督教循道會創辦人約翰衞斯理，Wisely亦有明智、聰明、博學之意，同小說主角相符。

系列
倪匡寫衞斯理系列有一百四十五本：
後尾亦有本前傳，叫少年衞斯理。
英文系

英文系（粵拼：jing1 man2*4 hai6；英文：English studies）係小學、中學至大學都可以有嘅一個學科，顧名思義專門研究英文。英文系可以係研究一啲比較實用性質嘅課題，亦可以係研究一啲比較理論性質嘅課題。前者嘅例子有教人點樣講英文，而後者嘅例子有研究英文嘅歷史。